“หุ้นเอเชีย” เปิดลบตามดาวโจนส์ วิตกภาคธนาคาร หลังวิกฤต “เครดิต สวิส”
“ตลาดหุ้นเอเชีย” เปิดลบตามดาวโจนส์ ท่ามกลางความกังวลภาคธนาคารในภูมิภาค หลังหุ้นเครดิต สวิสทรุดกว่า 20% ร่วงลงสู่ระดับต่ำสุดเป็นประวัติการณ์ติดต่อกัน
“ตลาดหุ้นเอเชีย” เปิดลบตามดาวโจนส์ ท่ามกลางความกังวลภาคธนาคารในภูมิภาค หลังหุ้นเครดิต สวิสดิ่งกว่า 20% ร่วงลงสู่ระดับต่ำสุดเป็นประวัติการณ์ติดต่อกัน
16 มี.ค. 2566

ผู้สื่อข่าวรายงานว่า ตลาดหุ้นเอเชีย เปิดลบในวันนี้ แม้ลดช่วงลบได้เป็นส่วนใหญ่เมื่อเวลาผ่านไป เนื่องจากปัญหาเกี่ยวกับเครดิต สวิสเข้ามาเพิ่มความวิตกกังวลต่อภาคธนาคารในภูมิภาค
ทั้งนี้ ดัชนีนิกเกอิเปิดตลาดที่ระดับ  26,796.67 จุด ร่วง 432.81 จุด หรือ -1.59%, ดัชนีฮั่งเส็งเปิดภาคเช้าที่ระดับ 19,197.97 จุด ลดลง 341.9 จุด หรือ -1.75% และดัชนีเซี่ยงไฮ้คอมโพสิตเปิดภาคเช้าที่ระดับ 3,244.47 จุด ลดลง 18.84 จุด หรือ -0.58%
สำหรับดัชนี S&amp;P/ASX 200 ของตลาดหุ้นออสเตรเลียปรับตัวลดลงมากที่สุดในภูมิภาคเอเชีย โดยถูกกดดันจากหุ้นกลุ่มเหมืองและธนาคารที่ร่วงลง ขณะเดียวกันนักลงทุนก็ประเมินตัวเลขการว่างงานในออสเตรเลีย
โดยหุ้นเครดิต สวิสร่วงลงสู่ระดับต่ำสุดเป็นประวัติการณ์ติดต่อกันเป็นวันที่สองในวันพุธ (15 มี.ค.66) หลัง ธนาคารซาอุดี เนชั่นแนล แบงก์ (Saudi National Bank) หรือ SNB ซึ่งเป็นผู้ถือหุ้นรายใหญ่ที่สุดของเครดิต สวิส ประกาศว่า SNB ไม่สามารถเพิ่มความช่วยเหลือทางการเงินต่อเครดิต สวิส เนื่องจากจะทำให้ SNB ถือหุ้นในเครดิต สวิสมากกว่า 10% ซึ่งจะเป็นการทำผิดกฎระเบียบธนาคาร
ขณะที่ตลาดหุ้นสหรัฐปรับตัวลดลงเป็นส่วนใหญ่ในวันพุธที่ผ่านมา โดยดัชนีเฉลี่ยอุตสาหกรรมดาวโจนส์ลดลง 0.9% และดัชนี S&amp;P500 ปรับตัวลดลง 0.7% ส่วนดัชนี Nasdaq Composite ขยับขึ้นเพียงเล็กน้อยที่บวก 0.05%